Rennslið í Skaftá eins og í litlu hlaupi vegna mikillar úrkomu Brúin yfir Eldvatn í gærdag.mynd / guðmundur valur Brúin yfir Eldvatn skammt frá Ytri-Ásum stendur enn en Skaftá hefur grafið mikið undan undirstöðum hennar um helgina og landið sigið vegna hlaupsins í ánni . Brúin hefur nú verið lokuð síðan á laugardag og er ekki útlit fyrir að hún verði opnuð í bráð . Guðmundur Valur Guðmundsson , brúarverkfræðingur hjá Vegagerðinni , segir erfitt að meta hvað verður um brúna . „ Við erum að greina það núna hvernig staðan er og við þurfum að bíða eftir því að vatnið sjatni betur áður en við sjáum hvað þarf að gera . Það eru mjög veik jarðlög þarna sem búið er að grafa undan en við sjáum ekkert hvað þarf að gera fyrr en vatnið er búið að lækka meira , “ segir Guðmundur . Mun rigna fram á morgunNær stanslaust hefur rignt á suðausturlandi síðan í gærmorgun og því er enn mikið vatn í Skaftá . Gísli Halldór Magnússon , bóndi á Ytri-Ásum , segir að vatnsmagnið í ánni nú sé eins og í litlu hlaupi . Gísli segir það ekki góða stöðu fyrir sveitarfélagið ef að brúin fari þar sem um mikilvæga samgönguæð sé að ræða fyrir sveitina . Brúin stytti meðal annars leiðina niður á þjóðveg en ef hennar nýtur ekki við þarf að fara um Hrífunesheiði sem getur verið erfið yfirferðar á veturna . Samkvæmt upplýsingum frá Veðurstofunni mun áfram rigna á suðausturlandi í dag og fram á nótt . Aðeins mun draga úr rigningunni í dag en svo gæti hugsanlega bætt aftur í hana í nótt . Enn hætta á að flæði yfir hringveginnEnn er fylgst með því á einum stað á þjóðvegi 1 hvort að vatn muni flæða yfir veginn að sögn Víðis Reynissonar , lögreglufulltrúa á Suðurlandi . Um er að ræða stað sem er austarlega í Eldhrauni . Víðir segir að nú sé að koma betur í ljós hversu mikið tjón hafi orðið í hlaupinu . „ Við munum væntanlega setjast niður í dag með aðilum eins og Bjargráðasjóði og Landgræðslunni til að koma og líta á það tjón sem orðið hefur hér . “ Miklar skemmdir hafa orðið á brúm , túnum og vegum vegna Skaftárhlaupsins . Þjóðvegur eitt er enn opinn þó vatn flæði víða beggja vegna við hann . Lögreglan er með viðbúnað ef til þess kemur að það þurfi að loka veginum síðar í dag eða á morgun .